หุ้นไทยปิดตลาดร่วง 5.27 จุด
หุ้นไทยยังดิ่งต่อเนื่องในวันนี้ เคลื่อนไหวแดนลบตลอดวัน ก่อนปิดตลาดลบไป 5.27 จุด
15 พ.ย. 2555

หุ้นไทยยังดิ่งต่อเนื่องในวันนี้ เคลื่อนไหวแดนลบตลอดวัน ก่อนปิดตลาดลบไป 5.27 จุด
ดัชนีหุ้นไทยปิดตลาดวันที่ 15 พ.ย. ที่ระดับ   1,274.02 จุด ลดลง 5.27 จุด หรือ 0.41% มูลค่าการซื้อขายกว่า 35,356.57 ล้านบาท อย่างไรก็ตามระหว่างวันดัชนีลงไปต่ำสุดที่ 1,263.05 จุด ก่อนจะเด้งกลับขึ้นมาหลังมีแรงซื้อหนาแน่นเข้ามาในหุ้นกลุ่มสื่อสาร
หลักทรัพย์ที่มีการซื้อขายสูงสุด 5 อันดับได้แก่
ADVANC   ปิดที่ 195.00 บาท   เพิ่มขึ้น 6.00 บาท   มูลค่าการซื้อขาย 1,925.71 ล้านบาท
CPF          ปิดที่ 33.25 บาท    เพิ่มขึ้น 0.25 บาท    มูลค่าการซื้อขาย 1,389.26  ล้านบาท
BTS          ปิดที่ 6.25 บาท     เพิ่มขึ้น 0.15 บาท    มูลค่าการซื้อขาย 1,231.84  ล้านบาท
KTB         ปิดที่ 17.90 บาท     ลดลง 0.30 บาท    มูลค่าการซื้อขาย 1,042.46  ล้านบาท
SCB         ปิดที่ 158.50 บาท   เพิ่มขึ้น 1.50 บาท    มูลค่าการซื้อขาย 943.57  ล้านบาท
นักวิเคราะห์จาก บล.เอเซียพลัส กล่าวว่า หุ้นไทยลดลงตามตลาดหุ้นต่างประเทศที่ลดลงอย่างหนัก เพราะนักลงทุนกังวลหน้าผาการคลังในสหรัฐ  และเรื่องของกรีซที่แม้ว่า หาทางออกฉุกเฉินได้อย่างหวุดหวิดด้วยการระดมทุนผ่านการขายตั๋วเงินคลังอายุไม่เกิน 26 สัปดาห์ แต่ก็ยังน่าห่วงอยู่อีกเรื่อง คือ ผลการประชุมแผนงบประมาณของสหภาพยุโรปเพื่ออนุมัติให้เงินช่วยเหลืองวดถัดไปแก่กรีซมูลค่า 3.15 หมื่นล้านยูโรจะออกมา
นอกจากนี้ยังมีปัญหาเรื่องสงครามในตะวันออกกลางที่แม้จะช่วยหนุนราคาน้ำมันโลกในระยะสั้น แต่จะเป็นสัญญาณลบ  ให้นักลงทุนพากันตื่นตระหนกเทขายหุ้นลดความเสี่ยง ออกมา
นายสมชาย เอนกทวีผล ผู้อำนวยการฝ่ายวิเคราะห์หลักทรัพย์ บล.ฟินันเซียไซรัส เปิดเผยว่าภาพรวมตลาดหุ้นไทยตลอดทั้งวันนี้ ดัชนีฯปรับตัวลดลงตามตลาดหุ้นภูมิภาคและตลาดหุ้นต่างประเทศซึ่งส่วนใหญ่มีผลมาจากประเด็นหน้าผาทางการคลังหรือ Fiscal Cliff  ของประเทศสหรัฐฯ และการแก้ปัญหาหนี้ยุโรป ซึ่งปัญหาดังกล่าวมีผลต่อตลาดหุ้นไทยในช่วง 2 เดือนสุดท้ายของไตรมาส 4 และนักลงทุนอาจจะชะลอการลงทุนเพื่อรอผลความชัดเจน